b'\n_START_ARTICLE_\nArmenci\n_START_SECTION_\nZgodovina\n_START_PARAGRAPH_\nArmenija prvi\xc4\x8d "vstopi" v zgodovino okoli leta 800 pr. n. \xc5\xa1t. kot del kraljestva Urartu oz. Van. Prva armenska dr\xc5\xbeava je ustanovljena leta 190 pr. n. \xc5\xa1t. in dose\xc5\xbee vrhunec med letoma 95 pr. n. \xc5\xa1t. in 65 pr. n. \xc5\xa1t., ko se razteza vse do dana\xc5\xa1nje vzhodne Tur\xc4\x8dije in Libanona. Leta 64 pr. n. \xc5\xa1t. postane del Rimskega imperija._NEWLINE_Leta 301 postane Armenija prva dr\xc5\xbeava, ki sprejme kr\xc5\xa1\xc4\x8danstvo kot dr\xc5\xbeavno vero. Med kasnej\xc5\xa1imi politi\xc4\x8dnimi mrki je Armenija ravno po zaslugi cerkve ohranila svojo identiteto. Med letoma 1100 in 1350 je ob sredozemski obali dana\xc5\xa1nje Tur\xc4\x8dije in Sirije obstajalo armensko kraljestvo Kilikia, ki je imelo tesne vezi s kri\xc5\xbearskimi dr\xc5\xbeavami._NEWLINE_Kot se je med 4. in 19. stoletjem zgodilo skoraj z vsemi ljudstvi tega obmo\xc4\x8dja, so si tudi Armence podjarmile regionalne velesile, med drugim Perzija, Bizantinsko cesarstvo, Arabci, Mongoli in Turki. Najhuje je bilo pod Turki, ki so v letih 1894\xe2\x80\x931896 ter 1915\xe2\x80\x931916 izvedli kar dva pokola._NEWLINE_V dvajsetih letih 19. stoletja so deli zgodovinske Armenije pod perzijsko nadvlado (obmo\xc4\x8dja okoli Erevana in jezera Sevan) postopoma pre\xc5\xa1li pod Rusijo. Ko je ob koncu 1. svetovne vojne carska Rusija razpadla, je leta 1918 nastala neodvisna armenska republika in se obdr\xc5\xbeala do vdora Rde\xc4\x8de armade leta 1920. Leta 1922 je Armenija postala del Transkavka\xc5\xa1ke federativne sovjetske socialisti\xc4\x8dne republike, iz katere je leta 1936 nastala Armenska SSR in se obdr\xc5\xbeala do razglasitve neodvisnosti 21. septembra 1991.\n_START_SECTION_\nPreganjanje v Otomanskem imperiju\n_START_PARAGRAPH_\nArmenija ima dolgo zgodovino osvajanj in \xc5\xbeivljenja pod tujimi nadvladami razli\xc4\x8dnih ljudstev. Skoraj nedvomno pa je do najhuj\xc5\xa1ega preganjanja Armencev pri\xc5\xa1lo v zadnjih desetletjih Otomanskega imperija. Med letoma 1894 in 1896 je bilo otomansko ravnanje blizu, v letih 1915 in 1916 pa je izpolnilo skoraj vse pogoje, ki definirajo genocidno politiko. V 1. svetovni vojni so namre\xc4\x8d Turki videli kr\xc5\xa1\xc4\x8danske Armence kot mo\xc5\xbene zaveznike Rusije in so zato celotno armensko prebivalstvo obravnavali kot sovra\xc5\xbenike v svojem imperiju.\n_START_SECTION_\nGeografska porazdelitev\n_START_PARAGRAPH_\nArmenci danes \xc5\xbeivijo raztreseni po vsem svetu._NEWLINE_Med 3 in 3,5 milijona Armencev \xc5\xbeivi v Armeniji, poleg tega med 2 in 2,5 milijona v Rusiji, 408.000 v Gruziji, vsaj 400.000 (verjetno pa skoraj milijon) v ZDA, 250.000 v Franciji, 200.000 v Iranu, 156.000 v Gorskem Karabahu, 100.000 v Siriji, 75.000 v Libanonu, 50.000 v Tur\xc4\x8diji itd. Skupno po vsem svetu \xc5\xbeivi okoli 8 milijonov Armencev._NEWLINE_Pred razpadom Sovjetske zveze je v Azerbajd\xc5\xbeanu brez Gorskega Karabaha \xc5\xbeivelo pribli\xc5\xbeno 260.000 Armencev, ki ob izbruhu napetosti zaradi Gorskega Karabaha pobegnili, najve\xc4\x8d v Armenijo, Gorski Karabah in Rusijo._NEWLINE_Dve sredi\xc5\xa1\xc4\x8di Armencev v ZDA sta Watertown v Massachusettsu in Fresno v Kaliforniji._NEWLINE_Uradni podatki o \xc5\xa1tevilu Armencev v Sloveniji niso znani, zagotovo pa jih ni ve\xc4\x8d kot 1.548, kolikor prebivalcev so po popisu leta 2002 uvrstili v kategorijo "drugi".\n_START_SECTION_\nReligija\n_START_PARAGRAPH_\nLeta 301, ko je Armenija postala prva dr\xc5\xbeava, ki je sprejela kr\xc5\xa1\xc4\x8danstvo za dr\xc5\xbeavno vero, je bila ustanovljena cerkev, ki je danes neodvisna tako od rimokatoli\xc5\xa1ke kot od vzhodne pravoslavne cerkve. Osamosvojila se je po izob\xc4\x8denju na halkedonskem koncilu leta 451. Armenska apostolska cerkev je del orientalske pravoslavne skupnosti, ki je ne smemo zamanjevati z vzhodnopravoslavno skupnostjo. Med poznej\xc5\xa1imi politi\xc4\x8dnimi mrki je ravno cerkev pomagala Armencem ohraniti svojo identiteto._NEWLINE_Armenci so predstavljali kr\xc5\xa1\xc4\x8danski "otok" v ve\xc4\x8dinoma islamski regiji. Kraljestvo Kilikia je imelo mo\xc4\x8dne vezi s kri\xc5\xbearskimi dr\xc5\xbeavami. Zaradi "skrbi" carske Rusije do kr\xc5\xa1\xc4\x8danskih manj\xc5\xa1in v Otomanskem imperiju je prihajalo do pogostih konfliktov med dr\xc5\xbeavama in je verjetno bilo podlaga za armenski genocid v letih 1915 in 1916._NEWLINE_Armenska apostolska cerkev je najbolj izrazita med Armenci tako v Armeniji kot po svetu, predvsem izseljenci pripadajo tudi \xc5\xa1tevilnim kr\xc5\xa1\xc4\x8danskim sektam.\n_START_SECTION_\nPrimernost izraza "etni\xc4\x8dna skupina"\n_START_PARAGRAPH_\nNa Armence se je dolgo gledalo kot na narod. Med izseljenci, \xc5\xa1e posebej po 1. svetovni vojni se je za\xc4\x8del uporabljati izraz etni\xc4\x8dna skupina.'